अगले महीने ट्रायल, बजरंग-विनेश-साक्षी भी खेल सकेंगे; बृजभूषण ने अलग-अलग करवाने की बनाई थी नीति
Unified Team for Asian Games and World Championships - भारतीय ओलंपिक संघ की तदर्थ समिति ने इस साल सितंबर में होने वाले एशियाई खेलों और विश्व चैंपियनशिप में एक ही टीम उतारने का मन बना लिया है। दोनों ही आयोजनों के लिए अगले माह एक ही ट्रायल आयोजित किया जाएगा
भारतीय ओलिंपिक संघ की एडहॉक समिति ने इस साल सितंबर में होने वाले एशियाई खेलों और विश्व चैंपियनशिप में एक ही टीम उतारने का मन बना लिया है। दोनों ही टूर्नामेंट के लिए अगले महीने एक ही ट्रायल आयोजित किया जाएगा।
ट्रायल के विजेताओं को ओलिंपिक क्वालिफाइड विश्व चैंपियनशिप और एशियाई खेलों में खेलने का मौका मिलेगा। हालांकि यह ट्रायल में जीतने वाले पहलवान पर होगा कि वह दोनों टूर्नामेंट में खेलना चाहता है या नहीं। विजेता अगर दोनों में नहीं खेलना चाहता है तो ट्रायल के उपविजेता को खेलने का मौका मिलेगा।
जनवरी में लिया था अलग टीम भेजने का फैसला
भाजपा सांसद और कुश्ती संघ के अध्यक्ष बृजभूषण शरण सिंह और उनके खिलाफ यौन उत्पीड़न के आरोप लगाने वाले धरने पर बैठे पहलवानों के बीच शुरुआती झगड़े की एक वजह यह मुद्दा भी था।
कुश्ती संघ ने धरने से पहले जनवरी में ही यह घोषणा कर दी थी कि विश्व चैंपियनशिप और एशियाई खेलों में अलग-अलग टीमें उतारी जाएंगी। कुछ पहलवानों ने इसका विरोध किया था। कुश्ती संघ ने यह भी कहा था कि ट्रायल में खेलने के लिए राष्ट्रीय चैंपियनशिप में खेलना जरूरी है। इस पर भी विरोध था।
बजरंग, विनेश भी खेल सकेंगे ट्रायल
IOA कार्यकारिणी के सदस्य और एडहॉक समिति के सदस्य भूपेंदर सिंह बाजवा की अगुवाई में कुश्ती गतिविधियों को शुरू कराने के लिए रोजाना बैठकें हो रही हैं। समिति आने वाले टूर्नामेंट में टीम के चयन को चयन नीति तैयार करने में जुटी है।
समिति चाहती है कि बृजभूषण की अगुवाई वाले कुश्ती संघ में जिस तरह चयन नीति पर विरोध के सुर उठे थे। ऐसा यहां नहीं हो। यही कारण है कि समिति सभी राज्य संघों को एशियाई खेल और विश्व चैंपियनशिप के ट्रायल में अपने पहलवान उतारने की अनुमति देना चाहता है।
साथ ही टॉप्स में शामिल पहलवानों को भी ट्रायल में उतारना चाहती है। ऐसे में धरने पर बैठे बजरंग, विनेश, साक्षी मलिक के ट्रायल में उतरने का रास्ता साफ हो जाएगा। अब ट्रायल खेलना या नहीं खेलना ये उन पर निर्भर करेगा।
कुश्ती संघ की ओर से घोषित राष्ट्रीय चैंपियनशिप स्थगित
विश्व चैंपियनशिप का आयोजन 16 से 24 सितंबर तक बेलग्रेड (सर्बिया) में है, जबकि एशियाई खेल 23 सितंबर से 8 अक्तूबर तक होने हैं। 4 से 7 अक्टूबर तक एशियाई खेलों में कुश्ती का आयोजन होगा।
दोनों की तिथियां बेहद नजदीक होने की वजह से कुश्ती संघ ने दोनों टीमें उतारने का फैसला लिया था। वहीं एडहॉक समिति विवादों में नहीं पड़ना चाहती है। समिति ने मंगलवार को कुश्ती संघ की ओर से पुणे में निर्धारित अंडर-15 और अंडर-20 राष्ट्रीय चैंपियनशिप को भी स्थगित कर दिया। इनकी तिथियां बाद में घोषित होंगी।
ये खबरें भी पढ़ें:- 
रेसलर्स की याचिका पर दिल्ली कोर्ट में सुनवाई: पुलिस से मांगी स्टेटस रिपोर्ट, साक्षी बोली- सुप्रीम कोर्ट अपनी निगरानी में कराए नार्को टेस्ट 
भारतीय कुश्ती संघ (WFI) के अध्यक्ष बृजभूषण शरण सिंह के खिलाफ दिल्ली के जंतर-मंतर पर रेसलर्स के धरना का 18वें दिन भी जारी है। आज महिला पहलवानों की याचिका पर दिल्ली की राउज एवेन्यू कोर्ट में सुनवाई हुई। जिसमें अदालत ने दिल्ली पुलिस से मामले की स्टेटस रिपोर्ट मांगी है। अब मामले की अगली सुनवाई 12 मई को होगी (पूरी खबर पढ़ें)